Tohtoročný Computex sa nesie v znamení nových procesorov Intel, displejov s vysokým rozlíšením a množstva iných chuťoviek, ktoré sa tento rok objavia u predajcov. Práve do tohto scenára zapadá aj nový Lifebook UH90 od spoločnosti Fujitsu.
Na medzinárodnej výstave Computex 2013 sa objavilo veľké množstvo noviniek. Jednou z nich je aj nový ultrabook Fujitsu Lifebook UH90, ktorý bude mať čím zaujať. Určite si na ňom všimnete dotykový 14" IGZO displej s rozlíšením nádherných 3 200 x 1 800 pixlov. Nová technológia IGZO, ktorú predstavila spoločnosť SHARP umožňuje okrem zníženia spotreby aj vernejšie podanie farieb spolu s vyšším možným rozlíšením. Lifebook UH90 bude disponovať elegantným telom s hrúbkou len 15,5 mm. Poteší aj najnovší procesor Intel štvrtej generácie známy ako Haswell. V prípade UH90 bude použitý procesor Intel Core i5-4200U s taktom 1,6 GHz. Kombináciu rýchlosti a dostatku priestoru by mal predstavovať hybridný pevný disk s kapacitou 500 GB. V Japonsku by sa novinka mala začať predávať už 28 júna, bohužiaľ informácie o tom, či sa Lifebook UH90 objaví aj na iných trhoch a ak áno, aká bude jeho cena spoločnosť neuverejnila.
Foto: Fujitsu